M. Maďarič, minister kultúry SR: (2008-04-09):
Predovšetkým ma pán poslanec Dzurinda poučoval, ako má vyzerať alebo ako malo vyzerať moje úvodné slovo k tomuto zákonu v druhom čítaní. Možnože keby sledoval v celom časovom priereze moje vystúpenia, bol by spokojnejší. Ale napriek tomu si myslím, že som neurobil chybu, keď som časť svojho úvodného slova venoval polemike s vydavateľmi, pretože tu, v parlamente, vystupujeme nielen navzájom voči sebe ako politikom, ale aj voči verejnosti, a tak ako bola verejná diskusia nastolená vydavateľmi, myslím si, že si zaslúžila repliku aj preto, lebo dajme tomu na tých stránkach novín taká možnosť nebola. Venoval som sa aj vo svojom úvodnom vystúpení takisto špeciálne právu na odpoveď. Bol tu pán poslanec Dzurinda vtedy, možno pri tom, ako si písal poznámky, tak niektoré pasáže môjho vystúpenia prepočul, ale budem sa, samozrejme, tomuto venovať ešte aj v ďalších svojich vystúpeniach. Predsa len ale teda, keďže nastolil isté otázky, skúsim mu aj teraz odpovedať, samozrejme, aj vám ostatným. Ja si stále myslím, že návrh tlačového zákona posilní práva občanov aj v tom novom inštitúte právo na odpoveď. A v tomto zmysle zákon nerozlišuje občanov, či ide o poštára, alebo ide napríklad o poslanca obecného zastupiteľstva. A nerozlišuje nielen preto, ako poukázal na to aj pán predseda Halecký, že vynímať niektorých ľudí alebo diskriminovať by bolo aj v rozpore s ústavou, aj v rozpore s Európskym dohovorom o ľudských právach, a ide aj o to, že v tom práve na odpoveď nejde len o to, že napríklad starosta obce alebo člen rozhlasovej rady ako verejní činitelia by si mohli uplatniť právo na odpoveď, ale aj to, že aj ten najnenápadnejší občan tejto republiky, ktorý nikdy v živote nebude zmieňovaný v médiách, nikdy si nebude žiadať právo na odpoveď, nenapíše sa o ňom proste ani riadok, aj on bude mať osoh z práva na odpoveď ako čitateľ, ktorý proste privíta možnosť, že sa bude môcť zoznámiť aj s názorom druhej strany, že bude aj pred jeho čitateľským zrakom druhá strana vypočutá. Takže je absurdné tvrdiť, že zákon je namierený proti slobode prejavu. Pán poslanec Dzurinda hovoril, že moje vystúpenie bolo zamerané na televízne kamery. Ja si myslím, že z viacerých jeho politických posolstiev práve uňho vyplývala táto snaha predviesť sa pred televíznymi kamerami. On tu skloňoval dve slová tak veľmi snaživo: robustná politika, brutálna politika. Niekedy som mal dojem, že sa nevie presne rozhodnúť, ktoré je to priliehavejšie. Ale ak je naša politika brutálna, ako sa dá nazvať politika, ktorá po skoro 40 rokoch zavedie do našej demokracie straníckej previerky? To sa kam dostávame? To si myslím, nie je tu pani poslankyňa Vášáryová, že aj tí aktívni a starí komunisti v SMER-e budú závidieť SDKÚ tak tíško tie stranícke previerky. A naozaj bol som trošku sklamaný, pán Dzurinda mal lepšie vystúpenia a ja nie som človek, ktorý by neuznal isté veci alebo ktorý by sa nesnažil aj vnímavo alebo empaticky chápať aj politický súboj a nebyť veľmi, povedal by som, urážlivý alebo nepripustiť aj názor opozície. Ale jedna vec sa ma naozaj dotkla. A to pán poslanec Dzurinda urobil podpásový úder, keď ma obvinil, že som sa tu v tejto snemovni vyhrážal. Vyhrážal tým ľuďom, ktorí boli anketovaní v jednom denníku. Ja preto odcitujem presne, čo som povedal, pretože toto naozaj považujem za neférové pri ochote prijať akúkoľvek kritiku aj na seba. Takže ja som povedal, aby to bolo jasné, aby to počuli: „Ich záujem“, rozumie sa novín, „však nie je verejným záujmom, to by si mala verejnosť uvedomiť a najmä tie osobnosti, ktoré sú v týchto dňoch anketované k tlačovému zákonu a často bez hlbšieho poznania vecí alebo pod vplyvom sugestívnej otázky odoprú sami sebe právo, ktorého sa možno raz budú domáhať.“ Ja neviem, či v tomto je nejaký tieň vyhrážky. Myslím si, že nie. A naozaj toto som považoval za potrebné povedať, že toto je podpásový úder. A skončím teda právom na odpoveď. Nedať právo na odpoveď alebo na vyjadrenie niekomu, pán poslanec Dzurinda a páni z opozície, znamená umlčať ho. A vám sa možno podarí umlčať vašich ľudí vo vašej strane, ale Slovensko sa vám nepodarí umlčať. Ďakujem. (Potlesk.)